Trondenes

Trondenes (nordsamisk: Runášši) er en bydel nord i Harstad.

Trondenes var tidligere en egen kommune i Troms fylke, opprettet i 1838. Stortinget vedtok ved lov av 9. juni 1903 at Harstad skulle skilles ut fra Trondenes som en egen bykommune fra 1. januar 1904. I 1926 ble også de nye kommunene Sandtorg og Skånland utskilt fra Trondenes. I 1964 ble Trondenes, sammen med Sandtorg, innlemmet i Harstad kommune.

Ved stortingsvalgene 1906-1918 var Trondenes navnet på Tromsø amts 1. valgkrets, som sendte én representant til Stortinget.

 Geistlig inndeling 
Trondenes er også et prestegjeld i Trondenes prosti i Nord-Hålogaland bispedømme. 

Trondenes prestegjeld omfatter i tillegg til Trondenes sokn også Grytøy sokn og Bjarkøy og Sandsøy sokn. 

Trondenes prosti omfatter følgende prestegjeld i tillegg  til Trondenes: Sandtorg, Harstad, Ibestad, Skånland, Kvæfjord og Gratangen.

 Historie 
Bjarkøy og Trondenes var viktige politiske sentre  fra slutten av vikingtiden og gjennom middelalderen. Området var også et av landsdelens befolkningstyngdepunkt. 

Trondenes kirke fra ca. 1250 er verdens nordligste steinkirke fra middelalderen. Den står på et av Hålogalands tidligste og viktigste kirkesteder.

Sjøveien har alltid ligget der klar til bruk, og dampskip i rute langs kysten anløp fra starten Sandtorg og Trondenes. I 1844 ble Trondenes erstattet av Harstadhavn og fra 1848 Harstadsjøen. Dette var første steg mot utviklingen av Harstad som by.

Trondenes sentrale posisjon understrekes også av at Trondenes fort anlagt i 1943 av den tyske okkupasjonsmakten ble bestykket med hele fire av verdens største landbaserte kanoner, hvorav to av dem ennå er intakt, i et anlegg kjent som Adolfkanonen.

Geografi
Laugen
Laugen er en innsjø som ble til for ca. 4000 år siden. Innsjøen er ca. 300 m lang og 8 m på det dypeste. Pollenanalyse viser at det var dyrket korn i området på denne tiden. 

Sagaen sier at det var her den første kristne dåp fant sted i 999 av biskop Jon Sigurd. 

Laugen og området rundt er idag landskapsvernområdet, hvor det blant annet er registrert ca. 40 hekkende fuglearter. Det er et lite areal, men vegetasjonsmessig har den stor variasjon. Ca 174 av alle registrerte arter er kulturindikatorer. 

Ved laugen ligger også tyskerbrakker som etter krigen og frem til 1951 ble benyttet som hjem for noen av de som var evakuert fra Finnmark. 

Her er det også etablert friluftsscene, hvor det tidligere ble oppført historiske spill. 

Trondenes som tusenårssted
Trondenes er Harstad kommunes tusenårssted, blant annet med bakgrunn i med bygningene fra gammel og ny tid, og med fornminner av forskjellige slag utgjør det en samling kulturminner med et manglfold av materiale fra den nære og fjerne historien.

 Turistmål og severdigheter 
 Trondarnes Distriktsmuseum
 Trondenes fort
 Trondenes Historiske Senter

 Skrivemåter 

Trondenes har hatt en rekke forskjellige skrivemåter gjennom tidene. Disse er blant de viktigste og kan være nyttige for den som skal søke informasjon om Trondenes i gamle databaser:
 Trondenes
 Trondarnes
 Trondenæs
 Trondeness
 Throndenæs
 Throndarnæs
 Thronæs
 Tronnæs

 Eksterne lenker 
 Google Earth: Finn flyfoto over Trondeneshalvøya

Kategori:Bydeler i Harstad
Kategori:Tidligere kommuner i Troms
Kategori:Tusenårssteder
Kategori:Norske kommuner etablert i 1838
Kategori:Kommuner opphørt i 1964
Kategori:Harstads historie